หุ้นใหญ่กด SET ปิดเช้าวูบ 11.68 จุด หลังไร้ปัจจัยหนุน มูลค่าซื้อขาย 3.4 หมื่นลบ.
หุ้นใหญ่กด SET ปิดเช้าวูบ 11.68 จุด หลังไร้ปัจจัยหนุน มูลค่าซื้อขาย 3.4 หมื่นลบ. โดยดัชนีช่วงเช้าปิดที่ระดับ 1,241.24 จุด ลดลง 11.68 จุด หรือ 0.93% มูลค่าการซื้อขาย 3.43 หมื่นล้านบาท
22 เม.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,241.24 จุด ลดลง 11.68 จุด หรือ 0.93% มูลค่าการซื้อขาย 3.43 หมื่นล้านบาท 
10 หุ้นกดดัชนีเช้านี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นภูมิภาคเอเชียส่วนใหญ่ที่ติดลบ หลังจากไม่มีปัจจัยใหม่เข้ามาหนุน ขณะที่หุ้นในกลุ่มพลังงานยังกดดันตลาดฯ จากราคาน้ำมันคงยังทรงตัวในระดับต่ำไปอีกพักใหญ่ตามความต้องการใช้น้อยลงขณะที่อุปทาน (Supply) สูงจนถังสำรองเก็บน้ำมันเริ่มเต็มแล้ว แต่ก็มีบางธุรกิจที่ได้รับผลบวกจากต้นทุนน้ำมันต่ำลง ทั้งธุรกิจถุงมือยางและยางมะตอย อย่าง TASCO เป็นต้น
อย่างไรก็ดี ต้องติดตามการทยอยประกาศผลประกอบการของบริษัทจดทะเบียน (บจ.) ต่อไป อาจออกมาไม่เป็นไปตามคาด หรืออาจแย่กว่าคาด แนะลงทุนหุ้นปลอดภัย อย่าง กลุ่มโรงไฟฟ้า, กลุ่มสื่อสาร โฏดยเฉพาะ โรงไฟฟ้าขนาดใหญ่, ADVANC, INTUCH, IVL, SCC, STA, TASCO, EPG เป็นต้น และให้ระวังหุ้นที่มีรายได้จากค่าเช่า เพราะอาจต้องลดลงระยะหนึ่ง นอกจากนี้ ยังต้องติดตามทิศทางตลาดตราสารหนี้ด้วย เพราะยังมีความเสี่ยงจากความผันผวนในประเด็นผิดนัดชำระหนี้หากสถานการณ์แย่ลง แม้ภาครัฐฯจะเข้ามาช่วยเหลือบ้างแล้วก็ตาม
สำหรับแนวโน้มการลงทุนในช่วงบ่ายนี้ นายกิจพณ กล่าวว่า ตลาดคงจะยังพักตัว โดยช่วงสั้นมองดัชนีฯแถว 1,245-1,270 จุด ค่อนข้างจะเต็มมูลค่า ซึ่งตลาดฯได้รับแรงพยุงจากสภาพคล่องและมาตรการช่วยเหลือของภาครัฐฯ แต่หากสถานการณ์การแพร่ระบาดไวรัสโควิด-19 มีความยืดเยื้อก็อาจทำให้ตลาดฯแกว่งไซด์เวย์ได้
พร้อมให้แนวรับ 1,239 จุด ส่วนแนวต้าน 1,250 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย  2,541.07 ล้านบาท  ปิดที่   32.75 บาท ลดลง   1.25 บาท
GULF    มูลค่าการซื้อขาย  2,213.69 ล้านบาท  ปิดที่   38.00 บาท เพิ่มขึ้น  1.50 บาท
GPSC    มูลค่าการซื้อขาย  2,130.86 ล้านบาท  ปิดที่   68.75 บาท เพิ่มขึ้น  2.75 บาท
AOT     มูลค่าการซื้อขาย  1,573.24 ล้านบาท  ปิดที่   59.50 บาท ลดลง   1.00 บาท
KBANK   มูลค่าการซื้อขาย  1,557.37 ล้านบาท  ปิดที่   90.50 บาท ลดลง   6.50 บาท